אבי שמש

אבי שמש (נולד ב־3 ביולי 1959 ברמת גן) הוא תסריטאי ויזם ישראלי, ממייסדי תלי, חברת התמלוגים של התסריטאים והבמאים בישראל בע"מ והמנכ"ל הראשון שלה, ויזם "דיאלוג", תכנה לכתיבת תסריטים ולניהול הפקות.

== ביוגרפיה ==
שמש גדל ברמת גן, בוגר "בליך" ובוגר תואר ראשון בקולנוע וטלוויזיה באוניברסיטת תל אביב.

=== תסריטאי ===
שמש היה תסריטאי במשך שש שנים (1984–1990) בצוות התסריטאים של תוכנית הטלוויזיה "זהו זה". כמו כן כתב לתוכניות בידור בטלוויזיה בשנות ה-80 וה-90 ועבד באופן קבוע עם כמה אמנים על תסריטים לטלוויזיה ולבמה, בין היתר כתב מספר שנים את הטקסטים לדמות המיתולוגית של "לימור" (אורנה בנאי) בתוכנית "אקשן". כמו כן כתב תוכניות רבות לטלוויזיה החינוכית וכן כתב כמה דרמות וסדרות, בהן "סטרייט ולעניין" (יחד עם היוצרת והשחקנית הראשית כנרת טריפון, בבימוי ערן ריקליס ואבינעם דמארי). בשנת 1999 הוענק לו פרס שר החינוך והתרבות לבמאים ותסריטאים בתחום הקולנוע לשנת תשנ"ט.

כתסריטאי, הרצה בחוג לקולנוע וטלוויזיה באוניברסיטת תל אביב, במכללת ספיר בנגב ובבית ספר מעלה, ירושלים ובשנים 1999–2000 היה מנהל מחלקת תוכן בצוות ההקמה והפיתוח של ערוץ הופ קטנטנים. כמו כן כיהן כדירקטור בהנהלת קרן הקולנוע הישראלי.

=== הקמת תל"י ===
ב־1997 נבחר שמש ליו"ר איגוד התסריטאים ויחד עם יו"ר איגוד הבמאים אורי ענבר, והבמאי והאקטיביסט דורון צברי, פעל להסדרת עבודתם של תסריטאים ובמאים מול הערוצים המסחריים, על עיגון החובה להפקות מקור איכותיות ועל חיוב חברות הכבלים, שהתאחדו לחברת "HOT" להפקות מקור איכותיות. ב־1999 כתב דוח רחב על סוגיית ייצוג התסריטאים באקו"ם, חברת התמלוגים של המוזיקאים. בעקבות זאת המליץ על פרישה של התסריטאים מאקו"ם, חבירה לבמאים (שלא קבלו תמלוגים עד אז) והקמת חברת תמלוגים של יוצרים אור קוליים בישראל.

בעקבות פעילותו עם אורי ענבר הצטרפו כמאה תסריטאים ובמאים ליזמה.<ref></ref> בנקודה זו הקימו שמש וענבר ב-14 דצמבר 2000 את החברה, שזכתה לשם תלי (תמלוגים ליוצרים בישראל).

במקביל לפרישת התסריטאים מאקו"ם, תלי נהלה מספר הליכים משפטיים אשר קבעו לראשונה, כי על פי החוק הישראלי, הבמאי הוא בעל זכות יוצרים ביצירה האור-קולית<ref></ref>.

הקמת החברה לוותה בהתנגדות עזה של גורמים רבי עצמה, בהם אקו"ם, שהקשתה בירוקרטית על העברת הזכויות של התסריטאים, זכייני ערוץ 2 ורשות השידור<ref></ref> שפעלו רבות למניעת עיגון זכות התסריטאים והבמאים לתמלוגים ובהמשך איגוד המפיקים שאף פעלו משפטית כנגד תלי. המאבק המשמעותי ביותר היה מאבקה של חברת HOT בשנים 2005–2007 שמטרתו הייתה למנוע מתסריטאים ובמאים את עצם האפשרות של שמירת הזכויות, ואשר לווה בהפגנות יוצרים ובהליכים משפטיים. המאבק בסופו של דבר נשא פרי, ו-HOT הכירה בשמירת הזכויות של התסריטאים והבמאים וחתמה על הסכמי רישיון עם תלי.

יחד עם שמש, היה שותף למהלכים של הקמת תלי, היועץ המשפטי של תלי, עו"ד אהרן נחומי. בשנת 2005–2007 עמד שמש, במסגרת תפקידו, יחד עם נחומי, בחזית המאמצים להגן על זכות היוצרים של התסריטאי והבמאי ביצירתו, לאור כוונת משרד המשפטים לחוקק חוק אשר יקנה את הזכות הראשונה ביצירה אור קולית למפיק. בסופו של יום הכנסת חוקקה חוק זכות יוצרים (חוק זכות יוצרים, תשס"ח-2007) חדש אשר גם הוא קובע שהזכות הראשונה ביצירה אור קולית שייכת ליוצר<ref></ref>.

בשנת 2013 התמודד שמש כמנכ"ל מול התנגדות הממונה על ההגבלים העסקיים דיוד גילה למתן פטור לתלי, מהלך שאיים על עצם קיומה. בעקבות זאת קודם חוק ("חוק הקולנוע (תיקון מס' 4), תאגידים לניהול זכויות התשע"ה–2014")<ref></ref> שאישר את פעילותה על תלי למרות היותה הסדר כובל. בשל כך אישר בית הדין לתחרות את נוסח סעיף שמירת הזכויות (סעיף תלי) שהפך לנוהג קבוע בתעשיית הקולנוע והטלוויזיה.<ref></ref>

ב־2014 פרש שמש מתפקידיו הרשמיים בתלי וכיום הוא יועץ של תלי.

=== פיתוח תכנת דיאלוג ===
שמש יזם את תכנת "דיאלוג". לתכנה שתי גרסאות, האחת הוותיקה, מיועדת לכתיבת תסריטים בפורמט עברי וכוללת כלים לעבודת התסריטאי. גרסת התסריט התפרסמה לראשונה בשנת 1997 בתמיכת קרן הקולנוע הישראלי והפכה ל"תו תקן" של פורמט תסריט עברי.<ref></ref> גרסת ההפקה התפרסמה לראשונה ב־2017. שתי הגרסאות הן רב לשוניות.

ב־2021 מונה אבי שמש כחבר במועצת הקולנוע.

== קישורים חיצוניים ==
* 
*[https://tali-rights.co.il/about/about-tali/history/ ההיסטוריה של תלי] מתוך האתר הרשמי של תלי
* [https://dlg.co.il/ האתר של דיאלוג]
* [https://www.youtube.com/watch?v=gOWDEkvdJfw זהו זה - מצוקת הדיור] אחד הפרקים שכתב אבי שמש בתוכנית זהו זה
* [https://www.youtube.com/watch?v=rAXE-5lvSZI זהו זה - זוג או פרט] אחד הפרקים שכתב אבי שמש בתוכנית זהו זה
* [https://www.youtube.com/watch?v=OH7QgiPkxr0 זהו זה - החזאים (הוריקן)] אחד הפרקים שכתב אבי שמש בתוכנית זהו זה

== הערות שוליים ==

קטגוריה:תסריטאים ישראלים
קטגוריה:יזמים ישראלים
קטגוריה:בוגרי תיכון בליך
קטגוריה:בוגרי החוג לקולנוע וטלוויזיה באוניברסיטת תל אביב
קטגוריה:מנהלים ישראלים
קטגוריה:דירקטורים ישראלים
קטגוריה:ישראלים שנולדו ב-1959